Document ID: 32004D0679

KOMISSION PÄÄTÖS,
tehty 5 päivänä lokakuuta 2004,
jäsenvaltioissa vuonna 2004 toteutettavien lintuinfluenssaa siipikarjassa ja luonnonvaraisissa linnuissa koskevien tutkimusohjelmien hyväksymisestä sekä raportointia ja kustannusten tukikelpoisuutta koskevista säännöistä kyseisten ohjelmien täytäntöönpanokustannuksiin myönnettävän yhteisön taloudellisen tuen yhteydessä tehdyn päätöksen 2004/630/EY muuttamisesta
(tiedoksiannettu numerolla K(2004) 3607)
(ETA:n kannalta merkityksellinen teksti)
(2004/679/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista tehdyn neuvoston päätöksen 90/424/ETY (1), ja erityisesti sen 20 artiklan,
sekä katsoo seuraavaa:
(1)
Neuvoston päätöksessä 90/424/ETY säädetään yhteisön taloudellisesta tuesta teknisiin ja tieteellisiin toimenpiteisiin, joita tarvitaan yhteisön eläinlääkintälainsäädännön kehittämiseksi ja eläinlääketieteellisen koulutuksen järjestämiseksi.
(2)
Komission päätöksen 2004/111/EY (2) mukaan jäsenvaltioissa tehdään vuonna 2004 siipikarjassa ja luonnonvaraisissa linnuissa esiintyvää lintuinfluenssaa koskevia tutkimuksia, joiden täytäntöönpano edellyttää, että komissio on hyväksynyt vastaavat tutkimussuunnitelmat; tarkoituksena on tutkia tartuntojen esiintymistä siipikarjassa, minkä pohjalta voidaan tarkistaa nykyistä lainsäädäntöä ja saada tietoa luonnonvaraisten eläinten muille eläimille ja ihmisille mahdollisesti aiheuttamista uhista.
(3)
Komissio on tarkastellut jäsenvaltioiden toimittamia ohjelmia niiden yleisohjeiden mukaisesti, joista säädetään lintuinfluenssaa siipikarjassa ja luonnonvaraisissa linnuissa koskevien vuonna 2004 tehtävien tutkimusten täytäntöönpanosta jäsenvaltioissa tehdyn päätöksen 2004/111/EY muuttamisesta tehdyssä päätöksessä 2004/615/EY, ja todennut ohjelmien olevan yhdenmukaisia yleisohjeiden kanssa.
(4)
Koska pantaessa ensi kertaa täytäntöön tällaisia ohjelmia ilmaantui ongelmia, uudet jäsenvaltiot saivat lisäaikaa ohjelmiensa toimittamiseen.
(5)
Ohjelmat, jotka jäsenvaltiot ovat jo toimittaneet, on hyväksytty yksitellen komission päätöksellä 2004/630/EY (3), ja niille on myönnetty taloudellista tukea.
(6)
Ohjelmat, jotka uudet jäsenvaltiot ovat nyt toimittaneet, on arvioitu, ja niiden on todettu olevan yhdenmukaisia yleisohjeiden kanssa, mistä syystä ne olisi hyväksyttävä.
(7)
Päätös 2004/630/EY olisi muutettava, jotta voidaan hyväksyä uusien jäsenvaltioiden toimittamat yksittäiset ohjelmat; viimeisistä suurista lintuinfluenssaepidemioista saatu kokemus huomioon ottaen taloudellista tukea olisi kuitenkin kohdennettava uudelleen.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2004/630/EY liite I tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 5 päivänä lokakuuta 2004.

Labels: 0
15
20
6